"I khale ndzi ku yimerile laha, ndzi kale ndzi tinyika ntirho leswaku ndzi nga voni ku ri nkarhi wu le ku boleni," ku hlamula James Zwane a nga karhateki. "U khunguvanyisiwa hi yini xana? Mufana xi languta-languta. Van'wana vanhu a va ya hala van'wana va ya hala. A swi tikomba leswaku na yindlu ya vuamukeri a yi cincile. A ku ri khale xi nga si kandziya ndhawu leyi. Xi tibyela. "Va nghena hi lahaya!" Ku vula nhwanyana un'wana loyi a a ambarile nguvu ya xibedhlele. Misaveni xi swi vona leswaku a swi tikombile leswaku a xi lahlekile. Xi nyuma. Xi kongoma kwale a xi kombiwa kona, endlwini ya vuamukeri. "Ha ku pfuna mufana" Ku vutisa un'wana wa vaamukeri. Un'wana loyi a a tshamile hansi a yima hi milenge. "I n'wana wa manana loyi a nga ta na vusiku. Avuxeni ka Misaveni!" Ku xeweta munhu loyi a ha ku yimaka. Xi swi vona xikan'we leswaku a ku ri sesi Rhulani. Sesi Rhulani a a tshama etikweni ra xona. Misaveni xi pfumela kambe hi mbilu xi ku a ka ha ri mixo mi nga ta ku 'Avuxeni'. Phakela a a holova swinene loko munhu a ku 'Avuxeni' ku ri nhlikani. A swi ri rivaleni ka Misaveni leswaku sesi Rhulani a a nga hundzanga hi le mavokweni ya nsimbi ya mudyondzisi Mulandzeleri "Manjhetse" Phakela. Loko ku ri hi leswaku a a hundzile hi kona, a a ri un'wana wa lava mbewu yi nga wela emitweni kumbe emaribyeni?